1Konteksts

Šajā paziņojumā sniegts pārskats par plašu un visaptverošu e-komercijas pasākumu kopumu, ar kura palīdzību Komisija vēlas steidzami panākt šķēršļu atcelšanu pārrobežu tiešsaistes darbībām Eiropā. Tas ir priekšnosacījums pilnvērtīgai digitālā vienotā tirgus darbībai un palīdzēs patērētājiem un uzņēmumiem nodrošināt plašāku un labākas vērtības tiešsaistes preču un pakalpojumu izvēli, tajā pašā laikā sniedzot uzņēmumiem, jo īpaši jaunuzņēmumiem, jaunas iespējas izvērst darbību visā Eiropā. Šis pasākumu kopums atbilst Eiropadomes aicinājumam rīkoties, lai likvidētu atlikušos šķēršļus tiešsaistē pārdoto preču un pakalpojumu brīvai apritei un apkarotu nepamatotu diskrimināciju, kuras pamatā ir ģeogrāfiskā atrašanās vieta, kā arī Komisijai adresētajam Eiropas Parlamenta aicinājumam likvidēt šķēršļus e-komercijai, lai Eiropā izveidotu īstu pārrobežu e-komercijas tirgu.

E-komercija kā izaugsmes virzītājspēks Mazumtirdzniecības e-komercijas vērtība 2014. gadā salīdzinājumā ar 2013. gadu ES pieauga par 13,7 % un sasniedza kopējo vērtību aptuveni EUR 370 miljardu apmērā. Vidējais gada pieauguma rādītājs 2000.–2014. gadā bija 22 %. No e-komercijas gūtais apgrozījums 2015. gadā sasniedza 8 % no mazumtirdzniecības kopējā apgrozījuma , kas liecina, ka šīs tirdzniecības formas dinamika un ieguldījums ES ekonomiskajā izaugsmē ir jāsekmē.

Komisija savā Digitālā vienotā tirgus (DVT) stratēģijā noteica vairākas jomas, kurās ir vajadzīga tūlītēja rīcība nolūkā likvidēt pārrobežu tiešsaistes darbību šķēršļus un izstrādāt piemērotu e-komercijas regulējumu. Viens no galvenajiem pasākumiem ir nepamatoti atšķirīgas attieksmes novēršana pret patērētājiem un uzņēmumiem, kad tie cenšas tiešsaistē iegādāties preces un pakalpojumus ES. Šāda diskriminācija var izpausties kā valstspiederības, dzīvesvietas vai ģeogrāfiskās atrašanās vietas ierobežojumi, kas ir pretrunā ES pamatprincipiem. Tāpat arī savā Vienotā tirgus stratēģijā, kas iekļaujas Komisijas centienos panākt taisnīgāku vienoto tirgu, tā paziņoja par savu mērķi cīnīties pret visu veidu neattaisnojamu atšķirīgu attieksmi pret pircējiem, kas atrodas dažādās dalībvalstīs, neatkarīgi no tā, vai šī attieksme izpaužas tiešajā pārdošanā vai izplatīšanas kanālos, un neatkarīgi no tās izpausmes veidiem.

Diskriminācijas novēršana nav vienīgais risinājums šķēršļu novēršanai pārrobežu e-komercijā. Tāpēc DVT stratēģijā ir izcelta arī vajadzība vairot patērētāju uzticēšanos pārrobežu tirdzniecībai tiešsaistē, nodrošinot spēkā esošo noteikumu labāku izpildi un izdevīgu un kvalitatīvu pārrobežu paku piegādes pakalpojumu pieejamību. Stratēģijā tika arī uzsvērta vajadzība samazināt darījumu izmaksas un citus šķēršļus, kas izriet no līgumtiesību atšķirībām dalībvalstīs, un samazināt ar PVN saistīto administratīvo slogu. Komisijas veiktie informācijas apkopošanas pasākumi apstiprināja, ka minēto problēmu risināšana ir svarīgākais uzdevums.

Šajā paziņojumā ir aplūkots pasākumu kopums, kas ietver četrus būtiskus DVT stratēģijas priekšlikumus, lai sekmētu pārrobežu e-komercijas potenciālu Eiropā:

tiesību akta priekšlikums par vēršanos pret nepamatotu ģeogrāfisko bloķēšanu un citādu diskriminēšanu vienotajā tirgū valstspiederības, dzīvesvietas vai uzņēmējdarbības vietas dēļ;

tiesību akta priekšlikums par Regulas par sadarbību patērētāju tiesību aizsardzības jomā pārskatīšanu;

tiesību akta priekšlikums (regula) par pasākumiem paku piegādes jomā;

norādes par Negodīgas komercprakses direktīvas īstenošanu/piemērošanu.

Paziņojumā ir skaidrots, kāda ir šo četru priekšlikumu savstarpējā saikne un kā tie viens otru papildina, kā arī tas, kā tie ir saistīti ar citiem DVT stratēģijā minētajiem priekšlikumiem, kas sniegtu būtiskus ieguvumus e-komercijas nozarei, proti:

divi tiesību aktu priekšlikumi par digitālā satura piegādi un preču tiešsaistes pārdošanu un cita veida tālpārdošanu, kurus Komisija jau pieņēma 2015. gada decembrī;

gaidāmie priekšlikumi par PVN vienkāršošanu, kuru pieņemšana ir paredzēta 2016. gada rudenī.

Šie priekšlikumi pēc to pieņemšanas kopā ar spēkā esošajiem noteikumiem, piemēram, Direktīvu par elektronisko tirdzniecību , patērētāju un tirgdarbības tiesībām, tostarp Patērētāju tiesību direktīvu, nesen reformēto datu aizsardzības regulējumu un konkurences tiesībām, radīs visaptverošu satvaru e-komercijas potenciāla izmantošanai Eiropā gan patērētāju, gan uzņēmumu interesēs.

Paralēli e-komercijas pasākumu kopuma pieņemšanai Komisija iesniedz arī paziņojumu par rezultātiem, kuri tika iegūti Komisijas veiktajā visaptverošajā novērtējumā par platformu un tiešsaistes starpnieku nozīmi, kā arī Komisijas priekšlikumu par Audiovizuālo mediju pakalpojumu direktīvas (AVMPD) pārskatīšanu. Saistībā ar minēto paziņojumu jānorāda, ka tiešsaistes platformas pēdējos divdesmit gados ir būtiski mainījušas digitālo ekonomiku un tām ir svarīga nozīme digitālajās vērtības veidošanas ķēdēs, kas ir ES e-komercijas pamatā. Lai maksimāli izmantotu e-komercijas sniegtās iespējas, ES ir jāizveido pēc iespējas labvēlīgāka uzņēmējdarbības vide tiešsaistes pārdevējiem, kā arī tiešsaistes e-komercijas tirdzniecības vietām, uz kurām paļaujas daudzi tiešsaistes pārdevēji. Paziņojumā par platformām Komisija iepazīstina ar tās veikto novērtējumu un politisko pieeju, kā atbalstīt tiešsaistes platformu attīstību Eiropā.

Priekšlikuma par AVMPD pārskatīšanu mērķis ir modernizēt noteikumus, lai atspoguļotu ar tirgu, patēriņu un tehnoloģijām saistītās izmaiņas. Priekšlikumā galvenā uzmanība ir pievērsta AVMPD darbības jomai un noteikumiem, kas piemērojami visiem tirgus dalībniekiem, jo īpaši noteikumiem par Eiropas darbu veicināšanu, nepilngadīgu personu aizsardzību, naida runas apkarošanu un reklāmu.

2Visaptveroša un integrēta pieeja e-komercijas veicināšanai

Eiropas e-komercijas tirgus potenciāls – izaugsmes un jaunu nodarbinātības avotu ziņā – vēl nav pilnībā atraisīts. Šķēršļi un sadrumstaloti noteikumi attur uzņēmumus no pārrobežu tirdzniecības un liedz patērētājiem gūt labumu no konkurētspējīgākajiem piedāvājumiem un no plašā tiešsaistes piedāvājuma spektra.